સમય જતાં આધુનિકતાનો પવન ફૂંકાતાં અને પશ્ચિમની સંસ્કૃતિની અસર પડતાં નવરાત્રિનો રંગ બદલાયો. ગરબા, ગરબી, હીંચને બદલે હમ્મા-હમ્મા પર રાસ-ગરબા થવા લાગ્યા અને પછી ડિસ્કો-દાંડિયા શરૂ થઈ ગયા અને તેમાં પૉપસિંગરનું તત્વ ઉમેરાતાં નવરાત્રિનું મૂળ તત્વ વીસરાતું ગયું. હવે મંડપ, રોશનીની ઝાકઝમાળ અને ઑર્કેસ્ટ્રાનાં આકર્ષણો ઊભાં થયાં. ‘પાસ’ સિસ્ટમ શરૂ થઈ, તેમાં ધંધાદારી તત્વ ભળવાથી આ પર્વને ચાર ચાંદ લાગી ગયા. ગરબાને હાર્મોનિયમ, તબલાં, વાંસળી સારંગીનો સાથ મળ્યો. માઇક્રોફોન અને લાઉડ-સ્પીકર્સ મળ્યા. લાઇટ ઈફેક્ટસ મળી. નવરાત્રિ કમાણીનું માધ્યમ બન્યું. મોટા મંડપો, લાઇટોનું ઝાકઝમાળ, આંજી નાખે તેવું ડેકોરેશન, કાન ફાડી નાખે એવું આધુનિક સંગીત. વાદ્યો સાથેનું ઑર્કેસ્ટ્રા, ધંધાદારી ગાયક-ગાયિકા અને તેમની અવનવી આગવી શૈલીમાં થતી એન્ટ્રી, જાણીતા ફિલ્મી હીરો, હિરોઇન ટીવી-આર્ટિસ્ટ્સનું આગમન, સીઝન ટિકિટ, આકર્ષક ઇનામો વગેરેને કારણે નવરાત્રિ અત્યાધુનિક બની જતાં લોકોનો ધસારો એ તરફ વળ્યો.